રમણીકલાલ અને અલ્પાબેનને શ્રીનાથજી બાવા પ્રત્યે ખુબ ભક્તિભાવ એટલે હવે અલ્પાબેને શ્રીનાથજીની આઠ સમાની ઝાંખી કરાવવાની શરુઆત કરી. મંગળા દર્શનથી શરુ કરીને શયન દર્શન સુધીની બધી જ ઝાંખી કરાવડાવી અને ભગવાનને ભોગ પણ ધરાવડાવ્યો. જાણે કે સામે જ શ્રીનાથજી ઉભા હોય એવું વાતાવરણ ઉભુ કરી પતિ-પત્નિ બંને શ્રીનાથજીની પ્રત્યક્ષ સેવા કરતા હોય એમ તમામ સેવાનો લાભ લીધો. શ્રીનાથજીના આઠ સમાની ઝાંખી કરાવ્યા પછી અલ્પાબેને કહ્યુ, “ ચાલો હવે આપણે હરીદ્વાર જઇને ગંગાજીમાં સ્નાન કરીએ. તમે ભગવાનના નામસ્મરણ સાથે ગંગાજીમાં ડુબકી લગાવો. “ રમણીકલાલ જાણે કે ગંગાજીમાં સ્નાન કરતા હોય એવી અનુભૂતિ પણ કરી. અલ્પાબેને પુછ્યુ પણ ખરુ કે પાણી કેવુ હતું ? જવાબ મળ્યો ઠંડુ હતું એટલુ જ નહી એમને ખરેખર ઠંડી લાગવા માંડી એટલે એણે ટુવાલ મંગાવ્યો. ટુવાલને બદલે ભગવાનનો પ્રસાદીભૂત દુપટ્ટો આપ્યો તો તુંરત કહ્યુ ‘ પાણી બહુ જ ઠંડુ હતુ મને વધુ ઠંડી લાગે છે માટે ટુવાલ જ આપો.”